**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa mení nariadenie vlády Slovenskej republiky č. 384/2006 Z. z. o výške pracovnej odmeny a podmienkach jej poskytovania obvineným a odsúdeným v znení neskorších predpisov (ďalej len „návrh nariadenia vlády“).

Návrh nariadenia vlády bol vypracovaný na základe Plánu legislatívnych úloh vlády Slovenskej republiky na mesiace jún až december 2021 v nadväznosti na oznámenie Ministerstva práce, sociálnych vecí a rodiny Slovenskej republiky č. 352/2021 Z. z. zo dňa 7. októbra 2021, ktorým sa mení suma minimálnej mzdy na rok 2022 podľa  zákona č. 663/2007 Z. z. o minimálnej mzde v znení neskorších predpisov a oznámenia Ministerstva práce, sociálnych vecí a rodiny Slovenskej republiky č. 353/2021 Z. z. zo dňa 7. októbra 2021, ktorým sa oznamujú sumy minimálnych mzdových nárokov podľa § 120 ods. 4 zákona č. 311/2001 Z. z Zákonníka práce.

Vzhľadom na skutočnosť, že v rámci medzirezortného pripomienkového konania si Ministerstvo financií Slovenskej republiky uplatnilo zásadnú pripomienku týkajúcu sa rozpočtového krytia návrhu nariadenia vlády a v rámci rozporového konania nedošlo k odstráneniu rozporu s Ministerstvom financií Slovenskej republiky, je predmetný návrh nariadenia vlády predkladaný na rokovanie v znení nasledujúcich dvoch alternatív.

Alternatíva 1.

Návrh nariadenia vlády obsahuje nové znenie príloh č. 3 a 4, v ktorých sú výšky pracovných taríf obvinených a odsúdených zaradených do práce zvýšené koeficientom 1,04 v súlade s valorizačným mechanizmom upraveným v § 3 ods. 3 nariadenia vlády č. 384/2006 Z. z. o výške pracovnej odmeny a podmienkach jej poskytovania obvineným a odsúdeným v znení neskorších predpisov. Na základe uvedenej úpravy sa výška pracovných taríf obvinených a odsúdených zaradených do práce bude spravovať prílohami č. 3 a 4 v znení účinnom od 1. januára 2022.

Alternatíva 2.

Predložený návrh novelizácie nariadenia vlády Slovenskej republiky obsahuje nové prechodné ustanovenie, ktorým sa pre rok 2022 v súvislosti s výškou pracovných taríf obvinených a odsúdených zaradených do práce, ustanovuje výnimka z ustanovenia pojednávajúceho o zvyšovaní pracovnej odmeny pre obvinených a odsúdených na základe valorizačného mechanizmu, a to za účelom konsolidácie verejných financií. V roku 2022 sa teda výška pracovných taríf obvinených vo výkone väzby a odsúdených vo výkone trestu odňatia slobody, bude spravovať prílohami č. 3 a 4 v znení účinnom od 1. januára 2021 a v súlade s prechodným ustanovením § 11e.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskej únie.

Návrh nariadenia vlády bude mať v prípade prvej alternatívy negatívny vplyv na rozpočet verejnej správy, pretože valorizácia pracovných taríf vyžaduje zvýšenie výdavkov o 500 556 eur.

Návrh nariadenia vlády bude mať zároveň pozitívny vplyv na rozpočet verejnej správy, nakoľko v dôsledku zvýšenia pracovných taríf dôjde k zvýšeným príjmom v oblasti úhrad trov výkonu trestu odňatia slobody u odsúdeného podľa § 45 ods. 2 písm. b) zákona č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov, odvodov do Sociálnej poisťovne a zdravotných poisťovní z vyššej pracovnej odmeny obvinených a odsúdených, ako aj k zvýšenej dane z príjmov v súvislosti so zvýšenými príjmami a možnosťami ich použitia v prípade obvinených a odsúdených a osôb, ktorým je poukazované výživné z ich pracovných odmien. Zvýšenie výdavkov na pracovné odmeny obvinených a odsúdených zaradených  do práce vo vedľajšom hospodárstve sa prenesie do cien výrobkov, prác a služieb stredísk vedľajšieho hospodárstva. V súvislosti s uvedeným sa zvýšia príjmy rozpočtu vedľajšieho hospodárstva, ktoré sú príjmami štátneho rozpočtu kapitoly Ministerstva spravodlivosti Slovenskej republiky. Z uvedeného vyplýva, že nadväzne na výšku zvýšených výdavkov na odmeňovanie obvinených a odsúdených dôjde k nárastu príjmov štátneho rozpočtu.

Návrh nariadenia vlády bude mať pozitívny sociálny vplyv na skupiny domácností, ktorým bude poukazované výživné vo vyššej výške ako v predchádzajúcom roku od obvinených a odsúdených.

Návrh nariadenia vlády nebude mať vplyv na podnikateľské prostredie, životné prostredie, na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol predmetom medzirezortného pripomienkového konania v skrátenej forme z dôvodu jeho naliehavosti v termíne, ktorý neumožňoval dodržať riadnu lehotu pripomienkového konania a na rokovanie Legislatívnej rady vlády Slovenskej republiky sa predkladá s rozporom s Ministerstvom financií Slovenskej republiky.

Vzhľadom na predpokladanú dĺžku legislatívneho procesu a berúc do úvahy potrebnú legisvakanciu sa navrhuje, aby nariadenie vlády nadobudlo účinnosť 1. januára 2022.